Helle Bonnesen (KF), 2023-06-01:
Da jeg var i 20'erne, fik jeg et job i et sekretariat.
Vi var tre kvinder, der blev sat sammen.
Jeg var som sagt i 20'erne; så var der Elise, der var i 50'erne; og så var der fru Neukirsch, der var i 80'erne.
Vi indgik i sådan en treenighed, hvor vi skulle få det til at fungere – og det fungerede.
Jeg var dog lidt knotten over fru Neukirsch.
Hun ville helst møde kl. 10, for så kunne hun bruge sit mimrekort.
Så vi måtte lige file kanterne af.
Men det lærte mig virkelig, at alder sammen kan noget.
Derfor vil jeg også sige tak til Dansk Folkeparti for at rejse den her vigtige debat.
Og efter at Det Nationale Forskningscenter For Arbejdsmiljø i den her måned eller måske forrige måned har kunnet vise, at der fortsat er et stigende problem med aldersdiskrimination på arbejdsmarkedet, så er debatten jo kun blevet mere relevant.
Det er en diskrimination, som mange borgere oplever, allerede når de fylder 50 år; en alder, hvor man jo for manges vedkommende føler sig ung og arbejdsdygtig, hvad undersøgelser også understøtter.
Endvidere viser undersøgelser, at ældre medarbejdere er lige så produktive som yngre medarbejdere, bidrager med viden og erfaring, er guld værd for arbejdspladserne, og at de som bekendt er et gode, som yngre medarbejdere får gavn af.
Ældre medarbejdere er altså erfarne medarbejdere, som skaber stabilitet og bygger bro til de nye.
Derudover står vi jo i en situation, hvor der er akut brug for arbejdskraft.
Vi oplever det i sundhedsvæsenet, i håndværkerbranchen, i restaurationsbranchen.
Og mangel på arbejdskraft er faktisk en af vores største og mest presserende økonomiske udfordringer.
Det ønsker vi ikke hos Konservative, og det tror jeg ikke der er nogen der ønsker.
Derfor kan vi heller ikke vende det blinde øje til, når vi gang på gang ser analyser og undersøgelser, som viser, at ældre borgere har svært ved at få et job, blot fordi de er ældre.
Vi har behov for et arbejdsmarked, som forstår og formår at omfavne forskellighed og variation i alder.
De, som kan og vil, skal have mulighed for at fortsætte, og derfor skal vi her sørge for at omdanne vores arbejdsmarked til at kunne rumme seniorer.
Hos Det Konservative Folkeparti har vi et ønske om, at Danmark skal være bedre til at fastholde seniorerne på arbejdsmarkedet, og derfor foreslog vi bl.a. også tidligere, at man kunne kigge på et højere beskæftigelsesfradrag for dem, som ønsker at fortsætte med at arbejde.
Det mener vi gør en betydelig forskel, som kunne bidrage til, at nogle, som måske har nået pensionsalderen, ville blive på arbejdsmarkedet.
Hvis vi kigger på sådan de lidt mere konkrete ting, er der jo meget af det, der allerede har været diskuteret i dag, f.eks.: Hvad kan vi lære af landene omkring os?
Hvad kan vi også lære af de her forskelle, der findes mellem det offentlige og det private?
Hvor er de gode rollemodeller for, at det er lykkedes?
Der kan også være økonomiske incitamenter.
Vi har her i salen allerede været inde på nogle af dem, bl.a. den her 2-årige begrænsede indsats i sundhedsbranchen med modregning af efterlønnen, og vi har talt om afskaffelse af modregning i folkepensionens grundbeløb.
Så vi er jo allerede i gang.
Så synes vi også, at a-kasserne kunne komme hen at blive en meget central spiller.
Her i salen har vi også vedtaget, at vi nu skal lægge et øget ansvar på a-kasserne i de første 3 måneder.
A-kasserne selv har jo været ude at sige, at de sagtens kunne se, at det kunne blive en længere periode.
Her skal vi sørge for at være gode til at evaluere og måske netop at udvide tidshorisonten.
En af grundene til, at a-kasserne er så vigtige, er netop det her med, at hvis først en person er ude af arbejdsmarkedet og altså er blevet arbejdsløs, så er det så svært at få den senior tilbage på arbejdsmarkedet.
Men a-kasserne siger, at hvis man allerede i den periode, hvor man er i opsigelse, begynder at tage fat på at finde det næste job – hvis man gerne vil have et næste job – så er resultaterne meget bedre.
Så en tættere kontakt til dem, det gælder, vil være en god start.
Til sidst er der jo masser af lovgivning, vi kan gå efter i sømmene.
Små sten på vejen, bl.a. inden for transportsektoren, hvor man er begrænset af noget aldersdiskrimination omkring efteruddannelse i forbindelse med kørekort og stort kørekort osv.
Så med de ord vil jeg slutte af med endnu en gang at takke Dansk Folkeparti for at stille forespørgslen.
Det er en vigtig debat.
Vi har fået nogle gode initiativer og konkrete ting på bordet, for vi skal selvfølgelig udnytte den arbejdsressource, som seniorerne kan tilbyde.
Tak for ordet.